Akademia vier vyf jaar met nuwe kampusDie Akademia-kampus. Foto: Verskaf Akademia, die gemeenskapsuniversiteit in Centurion, vier vanjaar sy vyfde bestaansjaar met ŉ splinternuwe kampus, dosente en akademiese hoof. Piet le Roux, voorheen hoof van die Solidariteit Navorsingsinstituut, neem vanjaar die leisels as hoof van akademie oor. Le Roux sal onder meer verantwoordelik wees vir die strategiese posisionering van Akademia as ’n gemeenskapsuniversiteit, die vestiging van vennootskappe en akademiese uitbreidings. Marthinus Visser, bestuurshoof van Akademia, sê hy is opgewonde oor Le Roux se aanstelling by Akademia. “Akademia gaan 2016 met nagenoeg 400 studente in verskeie graad- en hoër sertifikaatprogramme tegemoet. Ons het ons oprigtingsfase suksesvol voltooi en Piet le Roux sluit vir fase twee by ons aan, naamlik die uitbou van Akademia as gemeenskapsuniversiteit.” Le Roux sê hy is opgewonde oor die rol wat hy by dié instansie gaan speel. “Akademia het ŉ blink toekoms om ŉ gerekende universiteit te word. Terwyl universiteite in Suid-Afrika, deels in navolging van wêreldwye neigings en deels weens politieke druk, vandag geneig is om bande met hul gemeenskappe los te maak, sal Akademia opnuut vanuit die gemeenskap ŉ brug na die internasionale kenniswêreld slaan.” Benewens die gebruik van Afrikaans en sy aard as gemeenskapsinstelling is Akademia ook nog aan die voorpunt van moderne onderwystegnologie, sê Le Roux. “Akademia dink nuut en vars oor onderrig en leer. Terwyl die inligtingstegnologie-revolusie vandag ou universiteitsmodelle grondig uitdaag, is ons model juis op sulke tegnologie gebou.” Akademia betrek ook vandeesweek sy nuwe gebou in Centurion, verlede jaar aangeskaf deur die KampusTrust van die Solidariteit Beweging. Die perseel, slegs 2 km van die Gautrein-stasie en Supersport Park, beslaan 1,1 ha met vloerruimte van 2600 m². Die gebou is einde verlede jaar heringerig met die jongste tegnologie in vier professionele video-ateljees, vanwaar dosente met interaktiewe videotegnologie lesings in sewe studiesentrums landwyd tegelyk kan aanbied. Flip Buys, voorsitter van die Solidariteit Beweging, het sy gelukwensing uitgespreek. “Op die nuwe kampus wink die toekoms vir Akademia as volwaardige Afrikaanse universiteit. Met die aankoop van die geboue doen die Solidariteit Beweging se Kampustrust ŉ belegging van etlike miljoene rande in Akademia – ŉ belegging waarin ons baie vertroue plaas.” Akademia bied tans BCom-grade in Bestuursrekeningkunde en Ondernemingsbestuur, sowel as hoër sertifikate in Rekeningkunde en Kantooradministrasie aan. Nόg grade en kwalifikasies is in ŉ gevorderde stadium van akkreditasie en aankondigings kan eersdaags verwag word. Vir verdere inligting besoek www.akademia.ac.za.